સોલા અન્ડરબ્રિજ નીચેથી સાયન્સ સિટી જવા માટે અવારનવાર ટ્રાફિક સર્જાય છે, જેનાં કારણે ટ્રાફિક પોલીસ દ્વારા રોડ વચ્ચે બેરિકેડ મૂકવામાં આવ્યા છે તેનાં કારણે અવર-જવર કરનાર લોકોને એક કિલોમીટર સુધી ફરીને આવવું પડે છે. અહીં બીઆરટીએસ જંક્શન આવેલું છે, જ્યાં બીઆરટીએસ ઊભી રહે છે અને રોડની સામે ટિકિટ બૂથ મૂકવામાં આવ્યું છે. બીઆરટીએસની ટિકિટ લેવા માટે બાળકો, મહિલાઓ તેમજ સિનિયર સિટીઝનને ૧ર૦ મીટરનો રોડ ક્રોસ કરીને બે‌રિકેડ નીચેથી જવું પડે છે. બીઆરટીએસ બૂથ દૂર હોવાથી મુસાફરો ટિકિટ લઇને જ્યારે પાછા ફરે છે ત્યારે તેમને રસ્તો ક્રોસ કરવામાં અકસ્માતનો ડર રહે છે. મુસાફરોની માગણી છે કે રોડની સામેની બાજુએ ટિકિટ કાઉન્ટર પણ મૂક્યું છે, જે નવું બીઆરટીએસ બસ સ્ટેન્ડ બન્યું છે તે જગ્યાએ મૂકવામાં આવે, જેથી કોઇ અકસ્માત જેવી ઘટના ન બને અને મુસાફરોને પણ ટિકિટ લેવામાં મુશ્કેલી ન પડે. તંત્ર વહેલી તકે આનું નિરાકરણ લાવે તેવી મુસાફરોની માગણી છે.